Înregistrarea candidaturilor pentru alegerile prezidențiale 2024 se încheie azi. 10 candidați s-au înscris până acum
Termenul pentru înregistrarea candidaturilor la alegerile prezidențiale expiră sâmbătă, la ora 24.00, Biroul Electoral Central urmând să se pronunțe cu privire la admiterea sau respingerea înregistrării candidaturii și a semnului electoral în termen de cel mult 48 de ore de la depunerea acestora. Până în prezent, zece candidați s-au înscris în cursa pentru Cotroceni. Astăzi sunt așteptați să-și depună candidaturile președintele PSD, Marcel Ciolacu și președintele Forța Dreptei, Ludovic Orban. Tot azi, Curtea Constituțională se reunește la ora 17.00, pentru a se pronunța cu privire la contestațiile vizându-i pe Mircea Geoană, Nicolae Ciucă și Diana Șoșoacă, relatează News.ro.